Document ID: 32011D0880

KOMMISSIONENS GENNEMFØRELSESAFGØRELSE
af 21. december 2011
om ændring af bilag I til gennemførelsesafgørelse 2011/402/EU om beredskabsforanstaltninger vedrørende bukkehornsfrø samt visse frø og bønner importeret fra Egypten
(meddelt under nummer K(2011) 9524)
(EØS-relevant tekst)
(2011/880/EU)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. i) og iii), og
ud fra følgende betragtninger:
(1)
Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder generelt og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger, som Kommissionen skal træffe, for tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
(2)
Ved Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (2) er der fastsat generelle hygiejnebestemmelser for fødevarer gældende for ledere af fødevarevirksomheder. Disse bestemmelser omfatter bl.a. hygiejnekrav, der skal sikre, at importerede fødevarer mindst er af samme sundhedsstandard som fødevarer produceret i Unionen eller af en standard, der er ligestillet hermed.
(3)
Man har i visse partier af bukkehornsfrø importeret fra Egypten identificeret det agens, der forårsagede et udbrud af shigatoksinproducerende Escherichia coli-bakterie (STEC), serotype O104:H4, i Unionen. Kilden til udbruddet blev fundet at være bukkehornsfrø fra Egypten indtaget som spirer.
(4)
Der blev derfor ved Kommissionens gennemførelsesafgørelse 2011/402/EU (3) indført et forbud mod overgang til fri omsætning i Unionen af visse frø og bønner importeret fra Egypten, der henhører under KN-koderne i bilaget dertil. Forbuddet udløber den 31. marts 2012.
(5)
Tørrede flækkede bælgfrugter, knuste sojabønner eller knuste olieholdige frø og frugter anvendes imidlertid ikke til spiring. Tørrede flækkede bælgfrugter, knuste sojabønner eller knuste olieholdige frø og frugter importeret fra Egypten bør ikke længere anses for at være en fødevaresikkerhedsrisiko, og der bør gives tilladelse til, at de på ny kan importeres til Unionen.
(6)
Beredskabsforanstaltningerne i gennemførelsesafgørelse 2011/402/EU bør derfor ændres på grundlag af disse nye oplysninger.
(7)
Bilaget til gennemførelsesafgørelse 2011/402/EU bør derfor ændres i overensstemmelse hermed.
(8)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilaget til gennemførelsesafgørelse 2011/402/EU erstattes af teksten i bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 21. december 2011.

Labels: 17
0
3
6
18